ΨΗΦΙΣΜΑ(1)

για τις διαπραγματεύσεις "γύρος της χιλιετίας" του ΠΟΕ

Η Συνέλευση 'Ισης Εκπροσώπησης ΑΚΕ-ΕΕ,

- συνελθούσα στο Στρασβούργο (Γαλλία) από τις 29 Μαρτίου έως την 1η Απριλίου 1999,

A. υπενθυμίζοντας το ψήφισμά της για τη βιοτεχνολογία (ΑΚΕ-ΕΕ 2613/98/τελ.) του Μαίου 1998,

B. έχοντας υπόψη τη συμφωνία της ΓΣΔΕ για τις εμπορικές πτυχές της πνευματικής ιδιοκτησίας (συμφωνία TRIP), τις υπό εξέλιξη διαπραγματεύσεις για την αναθεώρηση του άρθρου 27, παράγραφος 3 β), και τις προτάσεις σχετικά με ένα νέo συνολικό κύκλο εμπορικών διαπραγματεύσεων με την επωνυμία "γύρος της χιλιετίας",

Γ. έχοντας υπόψη τη Σύμβαση για τη Bιοποικιλότητα (CBD) της οποίας το άρθρο 15 αναγνωρίζει τα κυρίαρχα δικαιώματα των κρατών όσον αφορά τους φυσικούς πόρους τους, της οποίας το άρθρο 15, παράγραφος 5, ορίζει ότι η πρόσβαση στους γενετικούς πόρους πρέπει να εξαρτάται από την προηγούμενη συμφωνία, κατόπιν κατάλληλης ενημέρωσης, του μέρους που παρέχει τους πόρους αυτούς, και της οποίας το άρθρο 15, παράγραφος 7, υπογραμμίζει ότι η συυμετοχή στα οφέλη που προκύπτουν από τη χρήση των γενετικών πόρων πρέπει να είναι δίκαιη και ισότιμη,

Δ. έχοντας υπόψη την κοινοτική οδηγία σχετικά με τη νομική προστασία των βιοτεχνολογικών εφευρέσεων (98/44/ΕΟΚ) και τα νομικά προβλήματα που τέθηκαν από την κυβέρνηση των Κάτω Χωρών,

Ε. έχοντας υπόψη το άρθρο 130 Φ της Συνθήκης για την ίδρυση της Ευρωπαϊκής 'Ενωσης σχετικά με τη συνεκτικότητα των πολιτικών, και σύμφωνα με το οποίο η Κοινότητα λαμβάνει υπόψη αναπτυξιακούς στόχους στις πολιτικές που εφαρμόζει και οι οποίες ενδέχεται να επηρεάσουν τις αναπτυσσόμενες χώρες,

ΣΤ. έχοντας υπόψη τη Σύμβαση του Λομέ IV α και τους γενικούς πολιτικούς της στόχους, δηλαδή την εξάλειψη της ένδειας, τη βιώσιμη ανάπτυξη γενικά και, ιδίως, την ανάπτυξη της υπαίθρου και τη γεωργική ανάπτυξη καθώς και την επισιτιστική ασφάλεια,

1. υπενθυμίζει τις ενστάσεις της, ηθικού και αναπτυξιακού χαρακτήρα, όσον αφορά τη δυνατότητα έκδοσης πιστοποιητικών ευρεσιτεχνίας για φυτά και ζώα, διότι ανησυχεί ζωηρά για τα μακροπρόθεσμα αρνητικά αποτελέσματά της στη γεωργική ανάπτυξη και την επισιτιστική ασφάλεια. Εκφράζει τη λύπη της για την ανάπτυξη στείρων ποικιλιών με γονιδιακή επέμβαση (τεχνολογία τερματισμού),

2. θεωρεί ότι η ένταξη των αναπτυσσόμεων χωρών στο παγκόσμιο εμπόριο πρέπει να συνδυάζεται με προσπάθειες οι οποίες θα επιτρέπουν στις χώρες αυτές να συμμετέχουν στις διαδικασίες λήψης αποφάσεων του ΠΟΕ και να προσφεύγουν στους μηχανισμούς ρύθμισης των διαφορών αυτού του οργανισμού. Καλεί επομένως τους εταίρους ΑΚΕ-ΕΕ να εργαστούν από κοινού για τη δημιουργία ενός κέντρου νομικής βοήθειας ανεξάρτητου από τον ΠΟΕ, με στόχο την παροχή βοήθειας στις αναπτυσσόμενενς χώρες ως προς αυτό το ζήτημα,

3. επιβεβαιώνει ότι τα κράτη πρέπει να έχουν τη δυνατότητα να θεσπίζουν εξαιρέσεις για τις μορφές ζωής, στη νομοθεσία σχετικά με τα διπλώματα,

4. επιβεβαιώνει επίσης, κατά συνέπεια, την κυριαρχία των κρατών ΑΚΕ στην πρόσβαση στους γενετικούς πόρους και τη χρησιμοποίηση αυτών,

5. επιβεβαιώνει ότι η νέα Σύμβαση του Λομέ θα πρέπει να περιλαμβάνει διατάξεις που θα καθιερώνουν τις αρχές οι οποίες περιλαμβάνονται στο άρθρο 8 ι της CBD όσον αφορά τη διατήρηση των γνώσεων, την καινοτομία, τις πρακτικές των αυτόχθονων και τοπικών κοινοτήτων καθώς και τα δικαιώματα τους στην πνευματική και πολιτιστική ιδιοκτησία, συμπεριλαμβανομένης της παροχής άδειας, της συμμετοχής και της ισότιμης κατανομής των ωφελειών που προκύπτουν από τη χρησιμοποίηση των πόρων αυτών,

6. καλεί την ΕΕ και τα κράτη ΑΚΕ να υποστηρίξουν σθεναρά τη διατήρηση sui generis επιλογών οι οποίες επιτρέπουν στις χώρες να θεσπίσουν εναλλακτικές νομοθεσίες για τη ρύθμιση της βιοτεχνολογίας, της πνευματικής ιδοκτησίας και των συναφών προβλημάτων, να καταπολεήσουν τη βιοτεχνολογική πειρατεία και να ενισχύσουν τα δικαιώματα των τοπικών πληθυσμών,

7. καλεί την Ευρωπαϊκή Επιτροπή, και ιδίως τα κράτη μέλη της ΕΕ, να προασπίσουν τις sui generis επιλογές που προβλέπονται στο άρθρο 27, παράγραφος 3 Β της συμφωνίας TRIP,

8. καλεί την ΕΕ και τα κράτη μέλη της να βοηθήσουν τα κράτη ΑΚΕ να αποκτήσουν νομοθεσία η οποία θα ανταποκρίνεται όσο το δυνατό καλύτερα στην ειδική κατάστασή τους και στα συμφέροντά τους,

9. καλεί έντονα την ΕΕ και τα κράτη ΑΚΕ να εφαρμόσουν έναν πολιτικό διάλογο και έναν εποικοδομητικό μηχανισμό στη διάρκεια των διαπραγματεύσεων σχετικά με τη συμφωνία TRIP, στο πλαίσιο του ΠΟΕ, προκειμένου να ληφθεί δεόντως υπόψη η επισιτιστική ασφάλεια των αναπτυσσόμενων χωρών στη ρύθμιση των διεθνών συναλλαγών,

10. ζητά από την Ευρωπαϊκή Επιτροπή να ενημερώσει τη Συνέλευση, κατά την προσεχή συνεδρίασή της, όσον αφορά την κατάσταση προόδου των διαπραγματεύσεων σχετικά με τη συμφωνία TRIP και τις ενέργειες που καταβλήθηκαν προκειμένου να βοηθηθούν τα κράτη ΑΚΕ να συμμετάσχουν στις διαπραγματεύσεις αυτές και να αποκτήσουν προσαρμοσμένη νομοθεσία σχετικά με τα δικαιώματα πνευματικής ιδιοκτησίας,

11. αναθέτει στους Συμπροέδρούς της να διαβιβάσουν το παρόν ψήφισμα στο Συμβούλιο ΑΚΕ-ΕΕ, στην Επιτροπή και στη Γραμματεία της CBD.

(1) Εγκρίθηκε από τη Συνέλευση 'Ισης Εκπροσώπησης ΑΚΕ-ΕΕ την 1η Απριλίου 1999 στο Στρασβούργο (Γαλλία).